Pusset opp for over 25 millioner kroner
Paret flyttet til Frogmore Cottage i Windsor uker før de ble foreldre i mai, etter å ha delt Kensington Palace med hertuginne Kate og prins William. Parets nye hjem er nyoppusset, og ligger kun rundt fem minutters kjøretur fra Windsor Castle der de giftet seg i fjor. Frogmore Cottage har ti soverom, og en tomt på rundt 140 mål. Oppussingen skal ifølge Buckingham Palace ha kostet rundt 2,4 millioner pund eller drøyt 25 millioner kroner. – Det har ikke blitt gjort noe med eiendommen på noen år, og det var allerede planer om en renovasjon i forbindelse med ansvaret om å ta vare på eiendommer knyttet til slottet, sier Michael Stevens ved Buckingham Palace ifølge Reuters. Nyhetsbyrået skriver at deler av oppussingen har vært nytt elektrisk anlegg, erstatning av noen tak- og gulvbjelker, nytt varmesystem og nytt gass- og vannanlegg. Arbeidet er ennå ikke helt ferdig, men utestående utgifter vil ikke bli offentlig kjent dersom de ikke overstiger 350.000 pund, eller rundt 3,8 millioner kroner. I tillegg til å flytte fra hertuginne Kate og prins William i Kensington Palce, ble det nylig ble det kjent at Harry og Meghan også forlater The Royal Fundation for å starte sin egen stiftelse. Omorganiseringen skjer for å «justere de kongeliges offisielle veldedighetsengasjement til det bedre». Beslutningen ble tatt på et møte mellom de to prinsebrødrene onsdag. Det var William og Harry som opprettet The Royal Foundation i 2009.
Hertuginne Meghan og prins Harry har flyttet fra Kensington Palace til et hus i Windsor.